ເສີມຂະຫຍາຍມູນເຊື້ອທາດແທ້ຂອງພັກ.
ຜ່ານການເຄື່ອນໄຫວນໍາພາ ພາຍໃຕ້ເງື່ອນໄຂປະຫວັດສາດ ແລະ ສະພາບແວດລ້ອມທີ່ແຕກຕ່າງກັນມາເປັນເວລາ 60 ປີ, ໃນນັ້ນມີທັງໄລຍະທີ່ເຕັມໄປດ້ວຍສິ່ງທ້າທາຍທົດສອບອັນລະອິດລະອ້ຽວຂ້ຽວຂາດທີ່ສຸດ, ພັກປະຊາຊົນປະຕິວັດລາວ ໄດ້ຮັບການປັບປຸງ ແລະ ຫລໍ່ຫລອມໃຫ້ເປັນພັກທີ່ມີທາດແທ້-ມູນເຊື້ອອັນສະຫງ່າລ່າສີ ດັ່ງນີ້:
1. ພັກເຮົາມີຄວາມຈົງຮັກພັກດີ ແລະ ຢຶດໝັ້ນໃນແນວຄິດ-ທິດສະດີ ມາກ-ເລນິນ ກໍຄື ຈຸດໝາຍສັງຄົມນິຍົມຢ່າງໜັກແໜ້ນ; ບໍ່ຄໍາພີຕາຍຕົວ ແຕ່ຫາກມີຄວາມເປັນເຈົ້າການປະ ດິດສ້າງໃນການໝູນໃຊ້ທິດສະດີ ແລະ ບົດຮຽນດ້ານຕ່າງໆເຂົ້າກັບເງື່ອນໄຂຕົວຈິງ ແລະ ສະພາບຈຸດພິເສດຂອງປະເທດຊາດ; ມີການສະຫລຸບຖອດຖອນບົດຮຽນຈາກພຶດຕິກໍາ ແລະ ປັບປຸງບູລະນະແນວທາງໃຫ້ສອດຄ່ອງ.
ພັກເຮົາມີຄວາມຈົງຮັກພັກດີຕໍ່ລັດທິມາກ-ເລນິນຢ່າງຖືກຕ້ອງ ແລະ ປະດິດສ້າງເຂົ້າໃນສະພາບຄວາມເປັນຈິງຂອງປະເທດເພື່ອວາງຈຸດໝາຍ, ແນວທາງຍຸດທະສາດ ແລະ ວິ ທີປະຕິວັດກໍຄືແນວທາງກໍ່ສ້າງພັກ, ຄວາມຈົງຮັກພັກດີຕໍ່ລັດທິມາກ-ເລນິນ ເປັນຫີນຝົນຄໍາ ເພື່ອຢືນຢັນໃຫ້ເຫັນວ່າ: “ລັດທິມາກ-ເລນິນ ແມ່ນພື້ນຖານແນວຄິດ ແລະ ເປັນເຂັມທິດໃຫ້ທຸກການກະທໍາປະຕິວັດຢູ່ສະເໝີ”.
ພັກຢຶດໝັ້ນໃນທິດສະດີມາກ-ເລນິນ ແລະ ຈຸດໝາຍສັງຄົມນິຍົມ, ກໍາແໜ້ນລັກສະ ນະປະຕິວັດ ແລະ ວິທະຍາສາດອັນເລິກເຊິ່ງ ຂອງລັດທິມາກ-ເລນິນ, ແຕ່ບໍ່ແຂງກະດ້າງ, ບໍ່ຄໍາພີຕາຍຕົວ; ຕັ້ງໜ້າຄົ້ນຄ້ວາຮໍ່າຮຽນ ແລະ ໝູນໃຊ້ບັນດາຫລັກມູນພື້ນຖານຂອງລັດທິມາກ-ເລນິນ ເຂົ້າໃນສະພາບຕົວຈິງຂອງປະເທດເຮົາຢ່າງປະດິດສ້າງ ແລະ ແທດເໝາະ, ໂດຍຕິດພັນກັບການສະຫລຸບຖອດຖອນບົດຮຽນ ຈາກພຶດຕິກໍາຂອງປະເທດເຮົາ ແລະ ບົດ ຮຽນຂອງພັກອ້າຍນ້ອງ ແລະ ປະເທດຕ່າງໆ ອັນໄດ້ຮັບປະກັນໃຫ້ແກ່ພັກ ສາມາດວາງແນວທາງແຜນນະໂຍບາຍຢ່າງຖືກຕ້ອງ ແທດເໝາະກັບເງື່ອນໄຂຕົວຈິງຂອງປະເທດຊາດ, ຕອບສະໜອງຄວາມມຸ່ງມາດປາຖະໜາ ແລະ ຜົນປະໂຫຍດຂອງປະຊາຊົນ ແລະ ໄດ້ຮັບການສະໜັບສະໜູນຢ່າງແຂງແຮງຈາກປະຊາຊົນ.
ພັກເຮົາໄດ້ລິເລີ່ມ ແລະ ຈັດຕັ້ງນໍາພາທົ່ວປວງຊົນ ດໍາເນີນພາລະກິດປ່ຽນແປງໃໝ່ ຈາກພຶດຕິກໍາຂອງຕົນ, ຜ່ານການຊອກຮູ້, ຮໍ່າຮຽນ ແລະ ຄົ້ນຄ້ວາບົດຮຽນຂອງບັນດາພັກອ້າຍນ້ອງ ແລະ ປະເທດຕ່າງໆ ພັກເຮົາໄດ້ມີຄວາມສະດຸ້ງໄວ ແລະ ມີຄວາມຄິດກ່ຽວກັບການປ່ຽນແປງໃໝ່; ແນວຄວາມຄິດດັ່ງກ່າວໄດ້ຮັບການປັບປຸງເສີມຂະຫຍາຍຢ່າງຕໍ່ເນື່ອງ, ປະກອບເປັນລະບົບຈິນຕະນາການ, ທັດສະນະ ແລະ ຫລັກການຊີ້ນໍາພາລະກິດປ່ຽນແປງໃໝ່, ກໍຄືການກໍານົດທິດ ແລະ ບາດກ້າວເດີນສູ່ຈຸດໝາຍສັງຄົມນິຍົມທີ່ສອດຄ່ອງກັບຈຸດພິເສດ ແລະ ສະພາວະຄວາມເປັນຈິງທາງດ້ານເສດຖະກິດ-ສັງຄົມຂອງປະເທດ ອັນນີ້ແມ່ນ ລວມຍອດແຫ່ງສະຕິປັນຍາຂອງພັກເຮົາ.
ພັກເຮົາຖືສໍາຄັນ ການສະຫລຸບຖອດຖອນບົດຮຽນ ຈາກຂະບວນການປະຕິວັດ ຂອງມະຫາຊົນ, ເອົາໃຈໃສ່ຕໍ່ພຶດຕິກໍາແຫ່ງການເຄື່ອນໄຫວປະຕິວັດ ຂອງມະຫາຊົນຢ່າງຈົດຈໍ່; ພັກເຮົາບໍ່ພຽງແຕ່ເປັນຜູ້ວາງ ແລະ ນໍາເອົາແນວທາງນະໂຍບາຍຂອງຕົນເຂົ້າສູ່ຂະບວນການປະຕິວັດຂອງມະຫາຊົນເທົ່ານັ້ນ, ແຕ່ຍັງຕ້ອງຊອກເຫັນ, ເກັບກໍາ, ສະຫລຸບບົດຮຽນຕ່າງໆ ຈາກຂະບວນການເຄື່ອນໄຫວຂອງມະຫາຊົນເພື່ອມາປັບປຸງ, ບູລະນະແນວທາງ ນະໂຍບາຍຂອງຕົນໃຫ້ສົມບູນຍິ່ງໆຂຶ້ນ.
2. ພັກໄດ້ຢຶດໝັ້ນ ແລະ ປະຕິບັດຢ່າງຖືກຕ້ອງບັນດາຫລັກການພື້ນຖານດ້ານ ການຈັດຕັ້ງ ແລະ ການເຄື່ອນໄຫວຂອງພັກ ນັ້ນຄືຫລັກການລວມສູນປະຊາທິປະໄຕ,ເວລາໃດກໍຖືສໍາຄັນການເສີມຂະຫຍາຍຄວາມສາມັກຄີເປັນເອກະພາບບົນພື້ນຖານແນວ ທາງແຜນນະໂຍບາຍຂອງພັກ, ພັກນໍາພາເປັນໝູ່ຄະນະບົນພື້ນຖານການແບ່ງງານ ແລະ ມອບໝາຍຄວາມຮັບຜິດຊອບໃຫ້ບຸກຄົນໃນໝູ່ຄະນະ, ຖືສໍາຄັນການເສີມຂະຫຍາຍປະຊາທິປະໄຕ ໄປຄຽງຄູ່ກັບການປະຕິບັດກົດລະບຽບຂອງພັກ ແລະ ລະບອບດໍາເນີນຊີວິດການເມືອງ, ຕໍານິສົ່ງຂ່າວຊ່ວຍເຫລືອກໍ່ສ້າງກັນ; ຕ້ານລັດທິອາດຍາສິດ, ເຈົ້າໂຄດ ແລະ ອະນາທິປະໄຕໃນພັກ.
ພັກເຮົາໄດ້ກໍານົດໄວ້ວ່າ ກໍາລັງແຮງທາງດ້ານການເມືອງ ແລະ ແນວຄິດຂອງພັກ ຕ້ອງຮັບປະກັນດ້ວຍກໍາລັງແຮງທາງດ້ານການຈັດຕັ້ງ; ສະນັ້ນ, ໃນການກໍ່ສ້າງ ແລະ ປັບ ປຸງພັກ, ພັກເຮົາໄດ້ເປັນເຈົ້າການປັບປຸງກໍ່ສ້າງຕົນເອງທາງດ້ານການເມືອງ, ແນວຄິດ, ການຈັດຕັ້ງ ແລະ ແບບແຜນນໍາພາ; ຈັດຕັ້ງປະຕິບັດຫລັກການປະຊາທິໄຕຢ່າງຖືກຕ້ອງແລະ ເຂັ້ມງວດ, ເຮັດໃຫ້ພັກເຮົາກາຍເປັນກ້ອນກໍາລັງເອກະພາບທາງດ້ານແນວຄິດ, ມາ ນະຈິດ ແລະ ການກະທໍາ, ເສີມຂະຫຍາຍປະຊາທິປະໄຕພາຍໃນພັກ ແລະ ໃນທົ່ວສັງຄົມ ຕິດພັນກັບການເພີ່ມທະວີຄວາມຮັບຜິດຊອບ ແລະ ຄວາມເຂັ້ມງວດທາງດ້ານລະບຽບວິໄນ.
ພັກຢຶດໝັ້ນໃນຫລັກການນໍາພາເປັນໝູ່ຄະນະ ບຸກຄົນຮັບຜິດຊອບ ເພື່ອເສີມຂະ ຫຍາຍສະຕິປັນຍາລວມໝູ່ຂອງຄະນະພັກ ແລະ ຮັບປະກັນຄວາມສາມັກຄີເປັນເອກະພາບຢູ່ໃນຄະນະພັກ, ພ້ອມກັນນັ້ນ, ກໍເສີມຂະຫຍາຍນໍ້າໃຈຮັບຜິດຊອບ ຄວາມເປັນເຈົ້າການຂອງພະນັກງານ, ສະມາຊິກພັກແຕ່ລະຄົນຕໍ່ວຽກງານທີ່ໄດ້ຮັບມອບໝາຍ. ການນໍາພາເປັນໝູ່ຄະນະ ແມ່ນການຮັບປະກັນໃຫ້ແກ່ແຜນນະໂຍບາຍ, ນະໂຍບາຍຂອງພັກຖືກຕ້ອງ ບົນພື້ນຖານການເຕົ້າໂຮມເອົາບົດຮຽນ, ຄວາມເຫັນຂອງສະມາຊິກພັກ ແລະ ມະຫາຊົນ,ສາມາດເສີມຂະຫຍາຍໄດ້ຄວາມຮັບຜິດຊອບລັກສະນະຕັ້ງໜ້າ ແລະ ປະດິດສ້າງຂອງສະ ມາຊິກພັກ.
ພັກເຮົາໄດ້ເດັດດ່ຽວ ແລະ ເປັນເຈົ້າການຕໍານິວິຈານ, ກໍາຈັດແກ້ໄຂປະກົດການຕ່າງໆ ຂອງພະຍາດເອື່ອຍອີງ, ບໍ່ກ້າເຮັດບໍ່ກ້າທໍາ, ພະຍາດເຈົ້າໂຄດເອກະຊົນ, ຜະເດັດການອ້າຍດຽວ, ອາດຍາສິດພາຍໃນພັກ; ພັກເຮົາຖືເອົາການຕິຊົມຕົນເອງ, ຕິຊົມກັນເປັນກົດເກນແຫ່ງການຄົງຕົວ ແລະ ຂະຫຍາຍຂອງພັກ, ການປະຕິບັດຫລັກການຕໍານິຕົນເອງ ແລະ ຕໍານິຕິຊົມຊ່ວຍເຫລືອກໍ່ສ້າງກັນໃນການດໍາເນີນຊີວິດພັກຢ່າງເຂັ້ມງວດ ແລະ ເປັນປະຈໍາ, ປັບປຸງບູລະນະລະບົບກົງຈັກການຈັດຕັ້ງພັກຂັ້ນຕ່າງໆ ໃຫ້ເຂັ້ມແຂງມີຄຸນນະພາບ ເພື່ອເຮັດຫລ້ອນພາລະບົດບາດນໍາພາຂອງຕົນເປັນຢ່າງດີ.
ພັກເຮົາຖືສໍາຄັນການຍົກສູງຄຸນນະພາບຂອງໜ່ວຍພັກ ແລະ ຂອງອົງຄະນະພັກຮາກຖານ ຍົກສູງຄຸນສົມບັດ ແລະ ຄວາມສາມາດຂອງພະນັກງານ, ສະມາຊິກພັກແຕ່ລະ ຄົນ ແລະ ສົມທົບຢ່າງແໜ້ນແຟ້ນ ການປັບປຸງອົງການຈັດຕັ້ງຂອງພັກ ກັບການປັບປຸງບູ ລະນະຄະນະພັກທຸກຂັ້ນ, ໜ່ວຍພັກ; ອົງຄະນະພັກຮາກຖານເຂັ້ມແຂງ ຈຶ່ງສາມາດສຶກສາອົບຮົມ, ຝຶກຝົນຫລໍ່ຫລອມ ແລະ ຍົກສູງຄວາມສາມາດ ແລະ ຄຸນສົມບັດສິນທໍາປະຕິວັດຂອງສະມາຊິກພັກ ຈຶ່ງຈະສາມາດເສີມຂະຫຍາຍກໍາລັງແຮງລວມໝູ່ຂອງໜ່ວຍພັກ, ຂອງອົງຄະນະພັກ ກໍຄື ກໍາລັງແຮງຂອງສະມາຊິກພັກແຕ່ລະຄົນ ຈຶ່ງຈະສາມາດເປັນຂົວຕໍ່ລະ
ຫວ່າງພັກກັບມະຫາຊົນໄດ້.
ພັກເຮົາຍາມໃດກໍຖືເອົາຄວາມສາມັກຄີເປັນປຶກແຜ່ນ ຊຶ່ງເປັນຫລັກການພື້ນຖານ ເພື່ອຮັບປະກັນຄວາມເປັນເອກະພາບທາງດ້ານການເມືອງ, ແນວຄິດ, ການຈັດຕັ້ງ ແລະ ການກະທໍາຂອງພັກ. ກ່ອນອື່ນໝົດແມ່ນຄວາມສາມັກຄີເປັນເອກະພາບພາຍໃນພັກ ແມ່ນບັນຫາເປັນຕາຍຂອງພັກ, ພາຍໃນພັກມີຄວາມສາມັກຄີເປັນເອກະພາບແໜ້ນ ຈິຶ່ງຈະເປັນຫລັກແຫລ່ງໃຫ້ຄວາມສາມັກຄີທຸກຊົນເຜົ່າ; ພັກເຮົາຍາມໃດກໍໄດ້ເອົາໃຈໃສ່ປັບປຸງຄວາມສາມັກຄີເປັນເອກະພາບພາຍໃນພັກ, ຄວາມສາມັກຄີເປັນເອກະພາບພາຍໃນພັກ ໄດ້ສ້າງຂຶ້ນບົນພື້ນຖານຂອງລັດທິມາກ-ເລນິນ, ບົນພື້ນຖານຂອງແນວທາງນະໂຍບາຍຂອງພັກ; ຄວາມສາມັກຄີເປັນເອກະພາບພາຍໃນພັກ ຈິຶ່ງມີພື້ນຖານອັນແໜ້ນແກ່ນ, ທັງເປັນປັດໄຈສໍາຄັນຄໍ້າປະກັນການຍືນຍົງຄົງຕົວ ແລະ ການຂະຫຍາຍຕົວຂອງພັກ, ທັງຮັບປະກັນໄຊ ຊະນະຂອງການປະຕິວັດຢູ່ປະເທດເຮົາ, ປະທານ ໂຮ່ຈິມິນ ເຄີຍສັ່ງສອນໄວ້ວ່າ: “ບັນດາສະມາຊິກພັກ ນັບແຕ່ຂັ້ນສູນກາງລົງຮອດຮາກຖານພັກ ຕ້ອງຮັກສາຄວາມສາມັກຄີເປັນເອກະພາບຂອງພັກ ຄືກັນກັບຮັກສາໜ່ວຍຕາຂອງຕົນ”.
ພັກເຮົາຍັງໄດ້ເອົາໃຈໃສ່ຕໍ່ບັນຫາປັບປຸງ ແລະ ເພີ່ມທະວີຄວາມສາມັກຄີປອງດອງ ໃນວົງຄະນາຍາດແຫ່ງຊາດ ບົນພື້ນຖານພັນທະພາບກໍາມະກອນ, ຊາວກະສິກອນ ແລະ ນັກຮຽນຮູ້ປັນຍາຊົນພາຍໃຕ້ການນໍາພາຂອງພັກ. ຄວາມສາມັກຄີປອງດອງເປັນມູນເຊື້ອອັນປະເສີດຂອງຊາດລາວເຮົາ, ເປັນທາດແທ້ອັນດີງາມທີ່ມີມາແຕ່ໃດໆ ຂອງປະຊາຊົນບັນ ດາເຜົ່າ. ເມື່ອຫວນຄືນເບິ່ງຂະບວນວິວັດແຫ່ງການຂະຫຍາຍຕົວຂອງຊາດລາວເຮົາ, ພວກເຮົາຍິ່ງເຫັນແຈ້ງວ່າ ຄວາມສາມັກຄີປອງດອງເປັນປັດໄຈສໍາຄັນກວ່າໝູ່ຂອງຄວາມເປັນເອກະພາບແຫ່ງຊາດ ຂອງຄວາມຢູ່ເຢັນເປັນສຸກຂອງປະຊາຊົນ ແລະ ຄວາມຈະເລີນຮຸ່ງເຮືອງຂອງປະເທດຊາດ.
3. ພັກເຮົາເວລາໃດກໍຢຶດໝັ້ນໃນທາດແທ້ຊົນຊັ້ນ ແລະ ມີຄວາມຈົງຮັກພັກດີຕໍ່ຜົນປະໂຫຍດລວມຂອງຊາດ, ຂອງປະຊາຊົນ; ຖືການສະໜັບສະໜູນຂອງປະຊາຊົນ ເປັນສິ່ງ ສໍາຄັນຕັດສິນບົດບາດນໍາພາ ແລະ ການກໍາອໍານາດຂອງພັກ; ຈາກນັ້ນ ຈຶ່ງມີຄວາມເປັນເຈົ້າການປັບປຸງແບບແຜນວິທີນໍາພາຂອງພັກ, ເຄື່ອນໄຫວຕິດແທດກັບປະຊາຊົນ, ເຄົາລົບສິດເປັນເຈົ້າຂອງປະຊາຊົນ, ເຮັດທຸກສິ່ງທຸກຢ່າງ ເພື່ອຄວາມຮັ່ງມີຜາສຸກຂອງປະຊາຊົນ ແລະ ຄວາມມັ່ງຄັ້ງເຂັ້ມແຂງຂອງປະເທດຊາດ.
ເລີ່ມແຕ່ຫົວທີ ພັກເຮົາໄດ້ຢືນຢັນຢ່າງຂາດຕົວວ່າ ພັກປະຊາຊົນປະຕິວັດລາວແມ່ນພັກການເມືອງ ຂອງຊົນຊັ້ນກໍາມະກອນ ແລະ ຊາວຜູ້ອອກແຮງງານລາວ, ນີ້ແມ່ນບັນຫາສໍາຄັນທີ່ສຸດສໍາລັບພັກທີ່ກໍາເນີດ ແລະ ເຕີບໃຫຍ່ໃນປະເທດກະສິກໍາຫລ້າຫລັງ, ຊົນຊັ້ນກໍາມະກອນຍັງອ່ອນນ້ອຍ, ສະມາຊິກພັກສ່ວນຫລວງຫລາຍມີຕົ້ນກໍາເນີດຈາກຊາວໄຮ່ນາແລະ ຊົນຊັ້ນອື່ນຄືດັ່ງພັກເຮົາ, ສະນັ້ນ, ຕັ້ງແຕ່ກໍາເນີດເປັນຕົ້ນມາ, ພັກບໍ່ໄດ້ລົດລະໃນການເຊີດຊູ ແລະ ເພີ່ມທະວີທາດແທ້ຊົນຊັ້ນ ແລະ ລັກສະນະນໍາໜ້າຂອງພັກປະຕິວັດ, ພັກມາກ-ເລນິນ; ສ້າງພັກໃຫ້ເຂັ້ມແຂງໜັກແໜ້ນຢ່າງແທ້ຈິງ; ເພີ່ມທະວີການພົວພັນສະໜິດ ແໜ້ນກັບມະຫາຊົນ, ຮັບປະກັນໃຫ້ພັກສາມາດປະຕິບັດບົດບາດເປັນກອງນໍາໜ້ານຳພາຢູ່ໃນທຸກໄລຍະຂອງການປະຕິວັດ.
ພັກເຮົາຍາມໃດກໍຖືປະຊາຊົນເປັນກົກ, ເປັນບໍ່ເກີດ, ເປັນເຫງົ້າພະລັງ ແລະ ເປັນບ່ອນອີງອັນໜັກແໜ້ນຂອງຕົນ, ພັກຍາມໃດກໍຈົງຮັກພັກດີຢ່າງສຸດຊຶ້ງ ຕໍ່ຜົນປະໂຫຍດອັນພື້ນຖານຂອງປະຊາຊົນຊາວຜູ້ອອກແຮງງານ ແລະ ຂອງຊາດຕົນ; ພັກບໍ່ມີອຸດົມຄະຕິອື່ນໃດ ນອກຈາກເຮັດທຸກສິ່ງທຸກຢ່າງ ເພື່ອຄວາມເປັນເອກະລາດ ແລະ ຄວາມຈະເລີນຮຸ່ງເຮືອງຂອງປະເທດຊາດ; ເພື່ອອິດສະຫລະພາບ, ຄວາມຢູ່ເຢັນເປັນສຸກ ແລະ ຮັ່ງມີຂອງປະຊາຊົນບັນດາເຜົ່າ, ຈະແມ່ນການກໍານົດແນວທາງນະໂຍບາຍ, ພັກເຮົາລ້ວນແຕ່ໄດ້ເລີ່ມ ຈາກຄວາມມຸ່ງມາດປາຖະໜາຂອງປະຊາຊົນ ແລະ ເພື່ອຜົນປະໂຫຍດຂອງປະຊາຊົນ. ສະນັ້ນ, ພາລະກິດຂອງພັກ, ພາລະກິດປະຕິວັດ ຈຶ່ງແມ່ນພາລະກິດຂອງມະຫາຊົນ, ຂອງທົ່ວປວງຊົນທັງຊາດ. ນັ້ນແມ່ນບົດຮຽນອັນປະເສີດ ແລະ ເປັນມູນເຊື້ອອັນດີງາມທີ່ສຸດຂອງພັກເຮົາ ທີ່ໄດ້ຢັ້ງຢືນຢ່າງໜັກແໜ້ນກ່ຽວກັບສັດຈະທໍາທີ່ວ່າ “ ພົວພັນສະໜິດແໜ້ນກັບມະຫາຊົນ ແມ່ນກົດເກນແຫ່ງການຄົງຕົວ ແລະ ຂະຫຍາຍຕົວຂອງພັກແມ່ນບໍ່ເກີດທີ່ບໍ່ເຫືອດແຫ້ງແຫ່ງກໍາລັງແຮງຂອງການປະຕິວັດ ” .
ໂດຍຢຶດໝັ້ນໃນທັດສະນະພື້ນຖານທີ່ວ່າ ພາລະກິດປະຕິວັດແມ່ນຂອງມະຫາຊົນແລະ ມະຫາຊົນເປັນຜູ້ສ້າງປະຫວັດສາດ, ຍາມໃດພັກເຮົາກໍອີງໃສ່ປະຊາຊົນ, ເພາະພັກເຮົາເກີດຈາກຂະບວນການຮັກຊາດຂອງປະຊາຊົນ. ວັດຖຸປະສົງຂອງພັກກໍແມ່ນການຕອບສະໜອງຜົນປະໂຫຍດ ແລະ ຄວາມມຸ່ງມາດປາຖະໜາອັນຊອບທໍາຂອງປະຊາຊົນ; ພັກເຮົາໄດ້ເຄື່ອນໄຫວຕາມແນວທາງມະຫາຊົນ, ຕິດແໜ້ນກັບຮາກຖານຢູ່ສະເໝີ. ໃນເວລາຄົ້ນຄ້ວາວາງແນວທາງ, ແຜນນະໂຍບາຍ ແລະ ມະຕິໃດໜຶ່ງ ພັກເຮົາຈຶ່ງຖືເອົາການທາບ ທາມ, ຍາດແຍ່ງຄວາມຄິດຄວາມເຫັນ, ຊອກຮູ້ບັນຫາ ແລະ ຄວາມຮຽກຮ້ອງຕ້ອງການຂອງປະຊາຊົນເປັນຈຸດເລີ່ມ; ພ້ອມກັນນັ້ນ ກໍຄົ້ນຄ້ວາວິທີການເຮັດໃຫ້ແນວທາງກາຍເປັນວັດຖຸປະສົງຕົວຈິງທີ່ສະແດງອອກໃນຄວາມຢູ່ດີກິນດີຂອງປະຊາຊົນ ແລະ ຄວາມມັ່ງຄັ້ງເຂັ້ມແຂງຂອງປະເທດຊາດ, ຍ້ອນແນວນັ້ນ ປະຊາຊົນທັງຊາດຈຶ່ງເດີນຕາມແນວທາງຂອງພັກ ແລະ ສະໜັບສະໜູນອູ້ມຊູພັກຕະຫລອດມາ.
ໃນປັດຈຸບັນ, ພັກເຮົາໄດ້ເປັນພັກກໍາອໍານາດ, ສະນັ້ນ, ມີຄວາມຈໍາເປັນຕ້ອງໄດ້ປັບປຸງແບບແຜນນໍາພາ ເພື່ອຍົກສູງຄວາມສາມາດກໍາອໍານາດຂອງພັກ, ເຮັດໃຫ້ອຸດົມຄະ ຕິ ແລະ ຈຸດໝາຍຂອງພັກບັນລຸຜົນເປັນຈິງ, ໃນເງື່ອນໄຂໃໝ່ນີ້ ໄປພ້ອມກັບການຢຶດໝັ້ນແລະ ເສີມຂະຫຍາຍແບບແຜນນໍາພາທີ່ເປັນມູນເຊື້ອອັນດີງາມຂອງພັກ ເປັນຕົ້ນແມ່ນການເຄື່ອນໄຫວນໍາພາ ໂດຍຜ່ານແນວທາງ ແລະ ການຈັດຕັ້ງຂອງພັກ, ນໍາພາຕາມແນວທາງມະຫາຊົນ, ເອົາການຂົນຂວາຍປຸກລະດົມຊວນເຊື່ອສົມທົບກັບຄວາມເປັນແບບຢ່າງນໍາໜ້າຂອງສະມາຊິກພັກ ແລະ ການຈັດຕັ້ງຂອງພັກນັ້ນ ຕ້ອງໄດ້ເພີ່ມທະວີແບບແຜນນໍາພາທີ່ແທດເຖິງຕົວຈິງ, ມີວິທະຍາສາດ, ມີປະຊາທິປະໄຕ, ເອົາການເອົາງານ ແລະ ມີຄວາມຮັບຜິດຊອບ, ທັງມີຄວາມຕັ້ງໜ້າເປັນເຈົ້າການຕໍ່ສູ້ຕ້ານ ແລະ ກໍາຈັດປັດເປົ່າພະຍາດອາດ ຍາສິດ, ການເຮັດວຽກແບບຜີວເຜີນ, ຂາດຄວາມຮັບຜິດຊອບ, ຕ້ານກັບແນວຄິດທັດສະ ນະທີ່ບໍ່ເຄົາລົບລະບຽບວິໄນ, ທັດສະນະແນວຄິດ ແລະ ການກະທໍາສ້າງກຸ່ມກ້ອນເຊື້ອ ສາຍ; ນໍາພາຂອງພັກ ແມ່ນຕ້ອງສອດຄ່ອງກັບກົດໝາຍ, ຕ້ອງເອົາການສ້າງພັກໃຫ້ເຂັ້ມແຂງຕິດພັນກັບການສ້າງລັດໃຫ້ເຂັ້ມແຂງ; ພັກຕ້ອງໄດ້ເຊີດຊູເສີມຂະຫຍາຍລັກສະນະເປັນເຈົ້າການ, ຄວາມຄິດປະດິດສ້າງ ແລະ ຄວາມຮັບຜິດຊອບຂອງລັດໃນການຄຸ້ມຄອງປະເທດຊາດບ້ານເມືອງ; ພັກນໍາພາລັດດ້ວຍການສ້າງລັດ ໃຫ້ເປັນລັດແຫ່ງກົດໝາຍຂອງປະຊາຊົນ ໂດຍປະຊາຊົນ ແລະ ເພື່ອປະຊາຊົນ, ເປັນລັດທີ່ປອດໃສ, ເຂັ້ມແຂງ, ມີຄວາມສັກສິດ ແລະ ມີປະສິດທິພາບໃນການຄຸ້ມຄອງລັດ-ຄຸ້ມຄອງສັງຄົມດ້ວຍກົດໝາຍ.
4. ພັກເຮົາເວລາໃດກໍເຊີດຊູລັກສະນະນໍາໜ້າຂອງພັກ ແລະ ຄວາມເປັນແບບ ຢ່າງຂອງສະມາຊິກພັກ, ຄວາມເດັດຂາດເຂັ້ມງວດໃນການຈໍາກັດແກ້ໄຂປະກົດການຫຍໍ້ທໍ້ ທີ່ເຮັດໃຫ້ພັກເສື່ອມອິດທິພົນບົດບາດ ແລະ ຂາດຄວາມເຊື່ອໝັ້ນຈາກປະຊາຊົນ; ພັກໄດ້ເປັນເຈົ້າການປັບປຸງປ່ຽນແປງຕົນເອງຢູ່ສະເໝີ, ເອົາໃຈໃສ່ບໍາລຸງສ້າງຖັນແຖວສະມາຊິກພັກ ໃຫ້ມີຄວາມເປັນແບບຢ່າງນໍາໜ້າ, ເປັນກໍາລັງແຮງສູ້ຮົບໃນທຸກຂົງເຂດວຽກງານທັງຢູ່ຂັ້ນສູນກາງ ແລະ ທ້ອງຖິ່ນຮາກຖານ, ຖືຄວາມສາມາດເປັນສິ່ງສໍາຄັນ ແລະ ຖືຄຸນທາດການເມືອງ, ຄຸນສົມບັດສິນທໍາປະຕິວັດ ເປັນສິ່ງຕັດສິນໃນການເລືອກເຟັ້ນ ແລະ ນໍາໃຊ້ພະນັກງານ.
ພັກເຮົາເປັນກໍາລັງການເມືອງອັນໜຶ່ງອັນດຽວທີ່ເຂັ້ມແຂງ, ພັກເປັນຜູ້ລິເລີ່ມການປ່ຽນແປງໃໝ່ໂດຍມີອຸດົມຄະຕິ ແລະ ຈຸດໝາຍຢ່າງຈະແຈ້ງ, ສະນັ້ນ, ຍາມໃດພັກກໍເຊີດຊູຄວາມຮັບຜິດຊອບນໍາພາຕໍ່ທົ່ວສັງຄົມ, ກ່ອນອື່ນໝົດ ແມ່ນເອົາໃຈໃສ່ຕໍ່ວຽກງານສຶກສາອົບຮົມການເມືອງ-ແນວຄິດ ແລະ ໄດ້ປັບປຸງ, ຍົກຄວາມສາມາດນໍາພາຂອງຕົນຂຶ້ນຢູ່ສະ ເໝີ, ມີຄວາມສະດຸ້ງໄວຕໍ່ອັນໃໝ່ ແລະ ຂໍ້ຂາດຕົກບົກຜ່ອງຂອງຕົນ, ໄດ້ສະຫລຸບຖອດຖອນບົດຮຽນຈາກພຶດຕິກໍາຂອງຕົນ ສົມທົບກັບບົດຮຽນຂອງຕ່າງປະເທດຢ່າງປະດິດສ້າງເພື່ອບູລະນະແນວທາງຂອງພັກໃຫ້ບໍລິບູນຍິ່ງຂຶ້ນ, ພັກເຮົາໄດ້ເອົາໃຈໃສ່ກໍ່ສ້າງ, ບໍາລຸງແລະ ປະຕິບັດນະໂຍບາຍຕໍ່ພະນັກງານຢ່າງເໝາະສົມ; ມີມາດຕະການອັນເຂັ້ມງວດ ໃນການກໍາຈັດປັດເປົ່າພະຍາດອາດຍາສິດ ແລະ ປະກົດການຫຍໍ້ທໍ້ໃນຖັນແຖວພະນັກງານ, ສະມາຊິກພັກ. ຍ້ອນແນວນັ້ນ ຈຶ່ງຮັກສາ ແລະ ເສີມຂະຫຍາຍໄດ້ບົດບາດອິດທິພົນຂອງພັກ, ເຊີດຊູຄວາມເຊື່ອໝັ້ນຂອງມະຫາຊົນຕໍ່ແນວທາງ ແລະ ການນໍາພາຂອງພັກ.
ພັກເຮົາຢືນຢັນວ່າ ພະນັກງານ, ສະມາຊິກພັກ ມີບົດບາດຕັດສິນຕໍ່ຜົນໄດ້ຜົນເສຍ ຂອງການຈັດຕັ້ງປະຕິບັດແນວທາງ, ນະໂຍບາຍຂອງພັກ; ແນວທາງນະໂຍບາຍຂອງພັກ ເຖິງວ່າຈະຖືກຕ້ອງປານໃດກໍຕາມ ຖ້າຫາກພະນັກງານ, ສະມາຊິກພັກຂາດຄວາມຮູ້ຄວາມສາມາດໃນດ້ານຕ່າງໆ ເພື່ອນໍາພາ ແລະ ຈັດຕັ້ງປະຕິບັດໃຫ້ເກີດຜົນເປັນຈິງແລ້ວ, ແນວ ທາງນະໂຍບາຍດັ່ງກ່າວກໍຈະດີພຽງແຕ່ຢູ່ໃນໜ້າເຈ້ຍເທົ່ານັ້ນ, ດ້ວຍເຫດນັ້ນ, ພັກເຮົາໄດ້ຊຸກຍູ້ສົ່ງເສີມຄວາມເປັນແບບຢ່າງນໍາໜ້າຂອງພະນັກງານ, ສະມາຊິກພັກທຸກຂັ້ນຕ້ອງປະ ຕິບັດຕາມຄໍາຂວັນ: ເວົ້າຕາມແນວທາງ ແລະ ມະຕິຂອງພັກ, ປະຕິບັດຖືກກັບລະບຽບແນວທາງນະໂຍບາຍ ແລະ ກົດໝາຍ, ເວົ້າຕ້ອງຕິດພັນກັບການກະທໍາຕົວຈິງ; ພ້ອມທັງເປັນແບບຢ່າງໃນການເຮັດວຽກງານ ແລະ ການດໍາລົງຊີວິດເພື່ອໃຫ້ປະຊາຊົນມີຄວາມເຊື່ອໝັ້ນ ແລະ ເຮັດຕາມ.
ພັກເຮົາໄດ້ຖືສໍາຄັນການສຶກສາອົບຮົມການເມືອງ-ແນວຄິດ, ການກໍ່ສ້າງ ແລະ ບໍາລຸງຍົກລະດັບໃຫ້ແກ່ພະນັກງານ, ສະມາຊິກພັກ ເພື່ອຕອບສະໜອງຄວາມຮຽກຮ້ອງຕ້ອງການ ຂອງໜ້າທີ່ການເມືອງໃນແຕ່ລະໄລຍະຂອງການປະຕິວັດ, ໂດຍສະເພາະແມ່ນຖັນແຖວພະນັກງານນໍາພາຫລັກແຫລ່ງໃນແຕ່ລະຂັ້ນ, ໃນແຕ່ລະຂະແໜງການ ແລະ ຖັນແຖວພະນັກງານຢູ່ຮາກຖານ, ເຮັດໃຫ້ພະນັກງານ, ສະມາຊິກພັກ ມີຄວາມຮູ້ຄວາມສາ ມາດ, ມີຄຸນສົມບັດສິນທໍາປະຕິວັດ, ເຊື່ອມຊຶມກໍາແໜ້ນແນວທາງນະໂຍບາຍຂອງພັກແລະ ເອົາໃຈໃສ່ເປັນພິເສດຕໍ່ການສ້າງ ແລະ ນໍາໃຊ້ພະນັກງານຊົນເຜົ່າ, ພະນັກງານເພດຍິງ, ພະນັກງານໜຸ່ມນ້ອຍ ແນໃສ່ຮັບປະກັນລັກສະນະປະຕິວັດຂອງພັກ ຂອງປະຊາຊົນເຮົາໄປສູ່ຈຸດໝາຍທີ່ວາງໄວ້.
5. ໃນການເຄື່ອນໄຫວນໍາພາຂອງຕົນນັ້ນ, ພັກເຮົາເວລາໃດກໍຢຶດໝັ້ນຈິດໃຈຊາດ ເອກະລາດເປັນເຈົ້າຕົນເອງ, ເພິ່ງຕົນເອງ ສ້າງຄວາມເຂັ້ມແຂງດ້ວຍຕົນເອງ, ຕັ້ງໜ້າເສີມຂະຫຍາຍກໍາລັງແຮງພາຍໃນຊາດ ສົມທົບກັບການພົວພັນຮ່ວມມືກັບພັກປະເທດເພື່ອນມິດຍຸດທະສາດ ແລະ ການຍາດແຍ່ງເອົາການສະໜັບສະໜູນຊ່ວຍເຫລືອຈາກພາຍນອກຢ່າງມີຫລັກການສ້າງເປັນກໍາລັງແຮງສັງລວມເຂົ້າໃນພາລະກິດປົກປັກຮັກສາ ແລະ ພັດທະ ນາສ້າງສາປະເທດຊາດ.
ການນໍາພາຂອງພັກ ແມ່ນຄວາມຈໍາເປັນພາວະວິໄສ, ທັງເປັນປັດໄຈຕັດສິນການຍືນຍົງຄົງຕົວ ແລະ ການຂະຫຍາຍຕົວກ້າວຂຶ້ນຂອງຊາດລາວ, ພັກປະຊາຊົນປະຕິວັດລາວ ແມ່ນເປັນກໍາລັງການເມືອງອັນໜຶ່ງອັນດຽວທີ່ໄດ້ນໍາພາປວງຊົນລາວ ຜ່ານຜ່າຄວາມ ຫຍຸ້ງຍາກທຸລະກັນດານ ແລະ ການທົດສອບທ້າທາຍຕ່າງໆ ກ້າວໄປສູ່ຈຸດໝາຍແຫ່ງການສ້າງປະເທດຊາດໃຫ້ຈະເລີນວັດທະນາ; ປະຊາຊົນລາວບັນດາເຜົ່າຮັ່ງມີຜາສຸກ, ປະເທດຊາດມັ່ງຄັ້ງເຂັ້ມແຂງ, ສັງຄົມມີຄວາມຍຸຕິທໍາ ແລະ ສີວິໄລ; ພັກເຮົາເປັນພັກໜຶ່ງພັກດຽວທີ່ໄດ້ຮັບຄວາມເຊື່ອຖື ແລະ ໄວ້ວາງໃຈຈາກປະຊາຊົນ. ການນໍາພາພາລະກິດປະຕິວັດຢູ່ປະເທດເຮົາ ແມ່ນພາລະກໍາປະຫວັດສາດ ທີ່ປະຊາຊົນລາວບັນດາເຜົ່າມອບໝາຍໃຫ້ພັກ, ອັນນັ້ນ ແມ່ນກຽດອັນສູງສົ່ງ ແລະ ແມ່ນຄວາມຮັບຜິດຊອບອັນໃຫຍ່ຫລວງຂອງພັກເຮົາເຊິ່ງທົ່ວພັກ, ກໍຄືພະນັກງານ, ສະມາຊິກພັກແຕ່ລະຄົນຕ້ອງພະຍາຍາມບຸກບືນສູ້ຊົນເຮັດໃຫ້ຫລ້ອນໜ້າທີ່ການເມືອງທີ່ພັກມອບໃຫ້.
ພັກເຮົາເວລາໃດກໍໄດ້ຍົກສູງຈິດໃຈເອກະລາດ ແລະ ຫົວຄິດປະດິດສ້າງໃນການຊີ້
ນໍາ-ນໍາພາຂອງຕົນ ໂດຍເລີ່ມຈາກຄວາມເປັນເອກະລາດທາງການເມືອງ ແລະ ການວາງແນວທາງນະໂຍບາຍທີ່ຖືກກັບສະພາບ ແລະ ຄວາມຮຽກຮ້ອງຕ້ອງການຕົວຈິງ, ໂດຍສະ ເພາະ ແມ່ນໄດ້ເອົາໃຈໃສ່ສຶກສາອົບຮົມ, ປຸກລະດົມຊຸກຍູ້ ແລະ ເລັ່ງທວງໃຫ້ພະນັກງານ, ສະມາຊິກພັກ ແລະ ປະຊາຊົນບັນດາເຜົ່າເຊີດຊູຈິດໃຈຮັກຊາດ, ເອກະລາດເປັນເຈົ້າຕົນເອງ, ບຸກບືນສູ້ຊົນສ້າງຄວາມເຂັ້ມແຂງດ້ວຍຕົນເອງ ເພື່ອກ້າວຂຶ້ນສູ່ຄວາມເປັນເຈົ້າທາງດ້ານເສດຖະກິດ, ເພີ່ມພູນຄູນສ້າງມໍລະດົກວັດທະນະທໍາອັນລໍ້າຄ່າ ແລະ ອຸດົມຮັ່ງມີຂອງຊາດເຮົາ. ພັກເຮົາໄດ້ເຊີດຊູຈິດໃຈເອກະລາດ ເປັນເຈົ້າຕົນເອງ ແລະ ຄວາມເປັນເຈົ້າການປະດິດສ້າງ, ກໍາແໜ້ນສະພາວະຄວາມເປັນຈິງຂອງປະເທດ ແລະ ຄວາມມຸ່ງມາດປາຖະໜາຂອງປະຊາຊົນ, ທັງກໍາແໜ້ນກົດເກນ ແລະ ການປ່ຽນແປງຂອງສະພາບແວດລ້ອມສາກົນໃນແຕ່ລະໄລຍະ, ພ້ອມກັນນັ້ນ ກໍອອກແຮງສຶກສາອົບຮົມໃຫ້ທົ່ວພັກ, ທົ່ວປວງຊົນເຊື່ອມຊຶມແນວທາງຂອງພັກ, ເຊີດຊູຄວາມເອກອ້າງທະນົງໃຈຕໍ່ຊາດ, ອີງໃສ່ກໍາລັງແຮງຂອງຄົນພາຍໃນຊາດ ແລະ ຊັບພະຍາກອນ ເພື່ອສ້າງຄວາມຮັ່ງມີໃຫ້ຕົນເອງ ແລະ ພັດທະນາປະເທດຊາດໃຫ້ຈະເລີນກ້າວໜ້າ.
ໃນທຸກໄລຍະຂອງການປະຕິວັດ, ພັກເຮົາໄດ້ຮູ້ສົມທົບແໜ້ນລະຫວ່າງລັດທິຮັກຊາດທີ່ແທ້ຈິງກັບລັດທິສາກົນອັນຜ່ອງໃສ, ເດັດດ່ຽວຕໍ່ສູ້ກັບທຸກປະກົດການທີ່ເຫັນແກ່ຕົວ, ຊາດຄັບແຄບ, ຮູ້ສົມທົບຢ່າງກົມກຽວລະຫວ່າງກໍາລັງແຮງຂອງຊາດ ກັບກໍາລັງແຮງຂອງຍຸກສະໄໝ; ພັກຢຶດໝັ້ນໃນແນວທາງການຕ່າງປະເທດສັນຕິພາບ, ເອກະລາດ, ມິດຕະ ພາບ ແລະ ການຮ່ວມມືຢ່າງສະເໝີຕົ້ນສະເໝີປາຍ, ຕັ້ງໜ້າເປັນເຈົ້າການສົ່ງເສີມການພົວ ພັນຮ່ວມມືກັບຕ່າງປະເທດແບບຫລາຍທິດ, ຫລາຍຝ່າຍ, ຫລາຍລະດັບ ແລະ ຫລາຍຮູບແບບບົນພື້ນຖານຫລັກການເຄົາລົບເຊິ່ງກັນ ແລະ ກັນ, ຕ່າງຝ່າຍຕ່າງມີຜົນປະໂຫຍດ. ດ້ວຍແນວທາງການຕ່າງປະເທດທີ່ຖືກຕ້ອງຂອງພັກ, ປະຊາຊົນລາວເຮົາຈິ່ງໄດ້ຮັບການສະ ໜັບສະໜູນ, ການຊ່ວຍເຫລືອອັນໃຫຍ່ຫລວງ ແລະ ມິດຈິດມິດໃຈອັນກວ້າງຂວາງຈາກປະເທດອ້າຍນ້ອງ, ເພື່ອນມິດ, ອົງການຈັດຕັ້ງສາກົນ, ປະຊາຊົນຜູ້ຮັກຫອມສັນຕິພາບ ແລະ ຮັກຄວາມເປັນທໍາໃນທົ່ວໂລກ; ການເປັນໃຈສະໜັບສະໜູນ ແລະ ຊ່ວຍເຫລືອອັນປະເສີດດັ່ງກ່າວນັ້ນ ໄດ້ເປັນເງື່ອນໄຂຊ່ວຍຊູໃຫ້ປະຊາຊົນເຮົາຜ່ານຜ່າຄວາມຫຍຸ້ງຍາກ, ຍາດໄດ້ໄຊຊະນະໃນການຕໍ່ສູ້ກູ້ຊາດ ກໍຄື ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ.
ແຈ້ງໄຟໄໝ້ : 1190
ຕຳຫຼວດ : 1191
ລົດໂຮງໝໍ : 1195
ໄຟຟ້າ : 1199
ນ້ຳປະປາ : 1169
ໜ່ວຍກູ້ໄພ : 1624